Som hashryger skal man kunne slippe billigere, hvis man sætter sig bag rattet med en begrænset mængde THC i blodet.

Det fremgår af et nyt lovforslag, som Transport- og Bygningsministeriet netop har sendt i høring.

Heri foreslås det, at straffen for at køre bil med under 0,003 mg af stoffet THC (tetrahydrocannabinol), som er det aktive stof i hash, sættes ned til kun at koste et klip i kørekortet og en halv månedsløn i bøde.

I dag giver alle overtrædelser af den nuværende nulgrænse på 0,001 mg THC en bøde svarende til en månedsløn og en ubetinget frakendelse af førerretten i minimum tre år.

Weekendhash koster kørekortet

Når bilister sætter sig bag rattet mandag morgen efter en heftig fredag aften med drinks og øl, er det nok de færreste, der frygter at miste kørekortet.

Er man hashryger, er sagen dog en anden. Det viser flere sager, hvor bilister efter at være blevet fanget i politiets kontroller ender i retten og må betale med kørekortet, selvom indtagelsen af hash er sket flere dage i forvejen.

Derfor gik et bredt flertal i Folketinget i juni i år sammen om at få ændret loven, som nu er blevet til et konkret ændringsforslag.

Transportminister Hans Christian Schmidt (V) vil ikke kommentere på lovforslaget, så længe det er i høring, men ministeriet skriver i en bemærkning om det at have små mængder THC i blodet:

- Straffen er i disse tilfælde ikke altid proportional og kan have vidtrækkende og utilsigtede konsekvenser, der ikke er i samfundets interesse, står der i bemærkningerne.

Forsvarsadvokat: Ny grænse er for lav

Knud Foldschack har som forsvarsadvokat haft omkring 30-40 sager om hashkørsel. Ifølge ham er den foreslåede grænse på 0,003 mg sat alt for lavt. En grænse på 0,005 ville være en mere passende lempelse, mener han.

- Selvfølgelig skal vi straffe dem, der kører bil i påvirket tilstand. Men alle kan se, at man er ikke til fare for trafikken, hvis man er nede i området 0,001 til 0,005, siger han.

Læs også : Politiets papirnusseri forlænger straf til narkobilister

I øjeblikket har Knud Foldschack omkring 10 sager, som er sat i bero, mens klienterne afventer lovændringen.

Ifølge ham viser tidligere domme, at der kan være stor forskel på de målinger af THC, der ofte ligger til grund for dommene. THC kan som stof spores flere dage efter, at det er blevet indtaget.

- Det er lovfumleri. For man har ikke taget fat i sagens kerne, om at der er problemer med målemetoderne, og man får dermed dømt en masse mennesker, som ikke er til fare for trafikken, siger han.

Men nu er det jo i det hele taget ulovligt at ryge hash?

- Hvis du har røget hash, men ikke er til fare for trafikken, så skal du straffes i henhold til narkotikalovgivningen. Man kan ikke bruge færdselslovgivningen til at begrænse hashmisbrug. Det er det samme som at sige, at hvis vi gerne vil fange skattesvindlere, så lad os fastsætte, at de mister førerretten. Det kan man selvfølgelig ikke, siger Knud Foldschack.